Angajații din sistemul sanitar au obținut anul acesta bani în plus la salarii, după ce sindicatele au organizat proteste în stradă, la începutul anului, și au amenințat cu declanșarea grevei generale.
Cel puțin procentual, cele mai mari creșteri de salarii au fost obținute nu de către medici, ci de asistenții medicali (40%), infirmieri (40%), brancardieri (45%), medici rezidenți (25%), precum și de biologi, chimiști, psihologi și fiziokinetoterapeuți (25%).
Medicii primari și medicii specialiști au obținut, procentual, o creștere de 13%, însă trebuie precizat că nivelul salariilor și al sporurilor acestora este mult mai sus decât în cazul celorlalte categorii de angajați din sistem.
Fondul de salarii al angajaților din sănătate și asistență socială crește, începând de luna aceasta, în două tranșe – una în martie și una în iunie – în total, cu un procent de 20%, prevede o Ordonanță de Urgență adoptată de Guvern pe 7 martie.
Majorările salariale nu sunt însă unitare – de 20% – ci diferă în cazul fiecărei categorii de angajați din sistem. Prin distriburea acestor bani s-a încercat "înlăturarea inechităților", declara ministrul Sănătății, Alexandru Rafila.
Chiar dacă sindicaliștii Sanitas sunt mulțumiți de creșterile salariale obținute pentru 2024 și au bătut palma cu Guvernul, cealaltă mare federație sindicală din sistemul de sănătate – Solidaritatea Sanitară – a declanșat zilele acestea un referendum în cadrul căruia și-a invitat membrii să voteze dacă doresc sau nu să declanșeze greva generală.
La capătul acestui referendum, federația sindicală a anunțat că membrii săi vor fi în grevă de avertisment timp de o oră pe data de 3 aprilie, în intervalul orar 12:00 – 13:00.
Sanitas, cea mai mare federație sindicală din sistemul sanitar, care a negociat cu Guvernul aceste creșteri de salarii, a realizat o simulare a noilor salarii din sistem: calculele făcute vizează salariul de încadrare (de bază), brut, fără sporuri.
Salariile sunt orientative – ele pot fi diferite în funcție de spital (unele spitale se află în subordinea Ministerului Sănătății, iar altele în subordinea autorităților locale).
În plus, sporurile pot varia de la spital la spital și de la secție la secție – ele se încadrează între 12% și 85% – a precizat prim-vicepreședintele Sanitas, Iulian Pope, pentru HotNews.ro.
Creșterea este etapizată și se acordă în ianuarie, martie și iunie. După creșterile salariale acordate de Guvern în anul 2024, cei mai câștigați, cel puțin procentual, vor fi medicii rezidenți – un medic rezident va câștiga, în medie, cu 1.685 de lei în plus la salariul brut.
Asistenții medicali au obținut, pentru anul 2024, o majorare de 40% a salariului de bază. După creșterile salariale conform noii OUG nr. 19/7 martie 2024, un asistent medical va câștiga în medie cu 2.000 de lei brut în plus.
Indemnizația de 500 de lei se păstrează în continuare. La fel și indemnizația de 100-300 de lei pentru lucrul în zilele de sâmbătă/duminică/sărbători legale.
Biologii, chimiștii, psihologii, fizicienii, kinetoterapeuții și psihologii – personal de specialitate cu studii superioare – vor câștiga, în medie, anul acesta, aproximativ 1.500 de lei în plus la salariul de bază brut.